กองทุนอสังหาฯไพร์มออฟฟิศ1ปีปันผล9.7%
บลจ.ไทยพาณิชย์ โชว์บริหารกองอสังหาฯ ไพร์มออฟฟิศครบ 1 ปี ให้ผลตอบแทน 9.7% พร้อมเล็งลงทุนเพิ่มในอาคารสำนักงานขยายขนาดกองทุน
23 เม.ย. 2555

บลจ.ไทยพาณิชย์ โชว์บริหารกองอสังหาฯ ไพร์มออฟฟิศครบ 1 ปี ให้ผลตอบแทน 9.7% พร้อมเล็งลงทุนเพิ่มในอาคารสำนักงานขยายขนาดกองทุน 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์  เปิดเผยว่า ผลการดำเนินงานของกองทุนรวมสิทธิการเช่าอสังหาริมทรัพย์ไพรม์ออฟฟิศ (POPF) ซึ่งมีอายุครบ 1 ปี  ให้ผลตอบแทนจากการจ่ายเงินปันผลตั้งแต่จัดตั้งกองทุนอยู่ที่ 9.7% ต่อปีของราคาเสนอขายครั้งแรก โดยกองทุนจ่ายเงินปันผลให้ผู้ลงทุนแล้ว 3 ครั้ง รวม 0.7239 บาทต่อหน่วย คิดเป็นมูลค่าเงินปันผลรวม 247 ล้านบาท
"ผลดำเนินงานอยู่ในเกณฑ์ที่ค่อนข้างดีสะท้อนให้เห็นถึงศักยภาพของทรัพย์สินกองทุนทั้งอาคารยูบีซี 2  และอาคารเพลินจิตเซ็นเตอร์ที่อยู่ใจกลางธุรกิจสำคัญ  ทำให้มีอัตราการเช่าพื้นที่เกือบ 100% ในปีที่ผ่านมา และสร้างรายได้อย่างต่อเนื่อง"นางโชติกากล่าว 
ปัจจุบันกองทุน POPF ยังมีมูลค่าของหน่วยลงทุนยังเพิ่มสูงขึ้นเป็น 10.60 บาท ณ วันที่19 เม.ย.2555 จากมูลค่าราคาเสนอขายครั้งแรก 10 บาท หรือคิดเป็นกำไรที่ยังไม่ได้เกิดขึ้นถึง 6% บนราคาหน่วยลงทุน
"ในอนาคต บริษัทฯยังมีนโยบายที่จะเพิ่มขนาดของกองทุนให้ใหญ่ขึ้น โดยอยู่ระหว่างการพิจารณาคัดเลือกสินทรัพย์ประเภทอาคารสำนักงานให้เช่าที่มีศักยภาพทำเลที่ดีเพิ่มขึ้นตามความเหมาะสม ซึ่งกองทุนนี้ไม่ใช่มีแค่ 2 ตึก เพราะกองทุนอสังหาริมทรัพย์ที่ดีต้องมีการต่อยอดไปเรื่อยๆ และที่สำคัญคือต้องมีการเจริญเติบโตของ portfolio ด้วย"นางโชติกากล่าว